[{"text_idx": "#000003", "text": "Ymarferwyr dysgu seiliedig ar waith ar y rhestr fer am wobrau cenedlaethol"}, {"text_idx": "#000005", "text": "Mae cyflogwyr disglair, dysgwyr ysbrydoledig ac ymarferwyr ymroddedig dysgu seiliedig ar waith ledled Cymru wedi cyrraedd rhestrau byrion gornest fawreddog Gwobrau Prentisiaethau Cymru a gynhelir ar 17 Mehefin."}, {"text_idx": "#000006", "text": "Yn y dathliad blynyddol hwn o lwyddiant eithriadol ym maes hyfforddiant a phrentisiaethau, bydd 35 o ymgeiswyr yn cystadlu am wobrau mewn 12 categori mewn seremoni ddigidol."}, {"text_idx": "#000007", "text": "Y seremoni wobrwyo yw uchafbwynt blwyddyn byd dysgu seiliedig ar waith. Mae\u2019n rhoi sylw i fusnesau ac unigolion sydd wedi rhagori yn Rhaglenni Prentisiaethau a Hyfforddeiaethau Llywodraeth Cymru ac wedi mynd yr ail filltir i lwyddo yn ystod y cyfnod anodd hwn."}, {"text_idx": "#000010", "text": "Heddiw, cyflwynwn chwech o ymarferwyr dysgu seiliedig ar waith a gaiff eu cydnabod a\u0302 gwobrau mewn dau gategori."}, {"text_idx": "#000012", "text": "Mae Lydia Harris yn gweithio i JGR Training, Pen-y-bont ar Ogwr ers degawd, ac mae o\u2019r farn mai hyblygrwydd, y gallu i dalu sylw i fanylion a sgiliau trefnu da sy\u2019n gyfrifol am ei llwyddiant yn hyfforddi rheolwyr."}, {"text_idx": "#000013", "text": "Ymhlith yr heriau mae Lydia wedi\u2019u hwynebu\u2019n ddiweddar mae dod yn gyfrifol am waith Sgiliau Hanfodol JGR, ymrwymo i ddysgu Cymraeg a gweithio tuag at Ddiploma Lefel 4 y Sefydliad Arweinyddiaeth a Rheolaeth (ILM)."}, {"text_idx": "#000016", "text": "Ac yntau\u2019n awdur ac yn gynhyrchydd ym myd ffilm a theledu, mae Matt yn hyfforddwr llawrydd ar Brentisiaethau Lefel 3 yn y Cyfryngau Creadigol a Digidol gyda\u2019r darparwr hyfforddiant Sgil Cymru yng Nghaerdydd."}, {"text_idx": "#000017", "text": "Dywedodd Matt, sy\u2019n rhedeg ei gwmni cynhyrchu ei hunan, Standoff Pictures Ltd: \u201cMae prentisiaethau\u2019n fan cychwyn ar gyfer datblygu doniau mewn diwydiant heriol sy\u2019n gallu bod yn eithriadol o gystadleuol.\u201d"}, {"text_idx": "#000019", "text": "Mae gan Rebecca Strange angerdd dros ofal plant a chyfoeth o brofiad fel rheolwr meithrinfa."}, {"text_idx": "#000020", "text": "Dywedodd y ferch ddiymhongar, 37 oed, o Gaerdydd: \u201cMae fy rheolwr yn dweud yn aml fy mod i\u2019n gwneud mwy na\u2019r disgwyl ond rwy\u2019n ei weld fel rhan o \u2018ngwaith o ddydd i ddydd. Rwy mor falch o fy nysgwyr pan fydda i\u2019n eu gweld nhw\u2019n datblygu.\u201d"}, {"text_idx": "#000021", "text": "Mae Rebecca\u2019n asesydd prentisiaid Gofal Plant, Lefelau 2 i 5, gyda\u2019r darparwr hyfforddiant Educ8 ac mae\u2019n ymweld a\u0302 gwahanol feithrinfeydd, gwarchodwyr plant a sefydliadau cyn-ysgol. Bu ganddi ran allweddol yn sefydlu platfform dysgu Moodle ar gyfer y cwmni ac erbyn hyn mae\u2019n cael ei ddefnyddio ym mhob rhan o\u2019r busnes."}, {"text_idx": "#000024", "text": "Mae llawer o bobl yn gweld dyslecsia fel rhwystr. Fodd bynnag, mae Stephanie Fry yn canolbwyntio ar y cyfle y mae\u2019n ei roi iddi i helpu ei dysgwyr i wireddu eu potensial."}, {"text_idx": "#000025", "text": "A hithau\u2019n rheolwr sgiliau gyda Wales England Care, mae Stephanie, 29, o Gasnewydd, yn rheoli ti\u0302m bach o anogwyr sgiliau gan arbenigo mewn cefnogi dysgwyr a\u0302 dyslecsia, a defnyddio\u2019i phrofiad ei hunan o\u2019r cyflwr i wneud hynny."}, {"text_idx": "#000026", "text": "Cafodd Stephanie ddiagnosis o ddyslecsia tra oedd yn y coleg, ac aeth ymlaen i ennill gradd mewn Gwasanaethau Cyhoeddus. Mae\u2019n so\u0302n am ei thaith ddysgu ei hunan er mwyn helpu dysgwyr i ddod dros eu hofn o Fathemateg a Saesneg."}, {"text_idx": "#000027", "text": "Ymunodd Stephanie a\u0302 Wales England Care yn 2017 ac mae\u2019n frwd o blaid dysgu parhaus. Mae wedi cwblhau cyfres o gymwysterau ac erbyn hyn mae\u2019n gweithio ar Brentisiaeth mewn Arwain a Rheoli."}, {"text_idx": "#000028", "text": "Mae Karen Richards, sy\u2019n diwtor cyfrifeg, yn cyrraedd ei nod o ysbrydoli a chefnogi dysgwyr i gyflawni eu potensial. Mae cyfradd basio o 86% yn golygu bod ei dysgwyr yn ACT, Caerdydd yn gwneud dipyn yn well na\u2019r cyfartaledd cenedlaethol."}, {"text_idx": "#000029", "text": "Mae gan Karen bob amser dros 60 o ddysgwyr ar wahanol gamau o\u2019u hyfforddiant AAT (Association of Accounting Technicians) ac mae\u2019n dysgu mewn gweithdai dydd a rhai gyda\u2019r nos, a hynny ar-lein yn ystod y pandemig."}, {"text_idx": "#000030", "text": "Karen, 54, o\u2019r Coed-duon, yw tiwtor a chydlynydd cyfrifeg ACT ers 2016 ac mae\u2019n defnyddio\u2019r cyfoeth o brofiad sydd ganddi i ddysgu Diploma Uwch a Diploma Proffesiynol mewn Cyfrifeg mewn ffordd ddifyr a hwyliog."}, {"text_idx": "#000032", "text": "Un o\u2019r pethau sy\u2019n rhoi\u2019r boddhad mwyaf i Hannah Kane-Roberts yw cefnogi dysgwyr ar eu taith a\u2019u gweld yn ffynnu ac yn llwyddo."}, {"text_idx": "#000033", "text": "Tiwtor ieuenctid yng nghanolfan y darparwr dysgu seiliedig ar waith Itec yng Nghaerdydd yw Hannah, 27, o Sblot. Yno, mae\u2019n gweithio gyda dysgwyr sy\u2019n cael trafferth ymgodymu ag addysg ac sy\u2019n wynebu nifer o rwystrau ym maes addysg a gwaith."}, {"text_idx": "#000034", "text": "Gall Hannah ymfalchi\u0308o bod 80% o\u2019i dysgwyr yn llwyddo i symud ymlaen i waith, prentisiaeth neu ddysgu pellach a\u2019i bod wedi sicrhau cyfradd lwyddiant o 100% yn y cymhwyster cyflogadwyedd y mae\u2019n ei ddarparu ar gyfer ei dysgwyr."}]